[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 3.10.2008

KOM(2008) 527 endelig

Forslag til

RÅDETS AFGØRELSE

om undertegnelse på Det Europæiske Fællesskabs vegne af protokollen om integreret kystzoneforvaltning i Middelhavet (konventionen om beskyttelse af Middelhavets havmiljø og kystområder).

(forelagt af Kommissionen)

BEGRUNDELSE

1. Konventionen om beskyttelse af Middelhavets havmiljø og kystområder, som går under betegnelsen "Barcelonakonventionen", blev udfærdiget i Barcelona i 1976 og ændret den 10. juni 1995. Konventionen trådte i kraft den 9. juli 2004. Det Europæiske Fællesskab er kontraherende part i konventionen sammen med alle Middelhavskyststaterne blandt EU-medlemsstaterne. Ifølge den ændrede konventions artikel 4, stk. 3, skal parterne fremme integreret kystzoneforvaltning og beskytte områder af økologisk eller landskabsmæssig interesse samt sikre en rationel udnyttelse af naturressourcerne.

2. I EU er det vigtigste instrument for fremme af integreret kystzoneforvaltning Europa-Parlamentets og Rådets henstilling om gennemførelse af integreret kystzoneforvaltning i Europa (2002/413/EF, EFT L 148 af 6.6.2002). Kapitel V i henstillingen understreger betydningen af samarbejde i regionale farvande for at sikre bedre koordination af reaktionerne på grænseoverskridende problemer. Fællesskabet fremmer integreret forvaltning i en bredere sammenhæng med horisontale instrumenter, herunder på miljøbeskyttelsesområdet. Disse aktiviteter bidrager også til den integrerede kystzoneforvaltning. Integreret kystzoneforvaltning er en af komponenterne i EU's integrerede havpolitik.

3. Kommissionen deltog på basis af Rådets afgørelse af 27. november 2006 på Fællesskabets vegne i samråd med repræsentanterne for medlemsstaterne i forhandlingerne i medfør af konventionen om en protokol om integreret kystzoneforvaltning i Middelhavet. Forhandlingerne blev ført til ende den 20. januar 2008 med vedtagelsen af slutteksten på konferencen af befuldmægtigede. De EU-medlemsstater, som er part i Barcelonakonventionen, har alle undertegnet protokollen, undtagen Cypern. Protokollen er åben for undertegnelse indtil den 20. januar 2009.

4. Kystzonerne i Middelhavet er fortsat udsat for et stærkt pres på miljøet og præget af en forringelse af kystressourcerne. Protokollen danner ramme for en stimulering af en mere samordnet og integreret tilgang, som involverer offentlige og private aktører, herunder civilsamfundet og erhvervslivet. En sådan inklusiv tilgang er nødvendig for at løse disse problemer på en mere effektiv måde og sikre en mere bæredygtig udvikling af kystzonerne i Middelhavet.

5. Protokollen indeholder en lang række bestemmelser, som vil skulle anvendes på forskellige forvaltningsniveauer under hensyn til subsidiaritets- og proportionalitetsprincippet. Det er hensigtsmæssigt, at Fællesskabet støtter integreret kystzoneforvaltning bl.a. på grund af den grænseoverskridende karakter af miljøproblemer, medens medlemsstaterne og deres relevante kompetente myndigheder skal have ansvaret for at udforme og gennemføre visse detaljerede foranstaltninger, som er omhandlet i protokollen, og som berører deres kystområde, f.eks. udstikning af zoner, hvor bebyggelse ikke er tilladt.

Fællesskabet bør på baggrund af det ovenfor anførte undertegne protokollen om integreret kystzoneforvaltning i Middelhavet med forbehold af dens indgåelse.

Forslag til

RÅDETS AFGØRELSE

om undertegnelse på Det Europæiske Fællesskabs vegne af protokollen om integreret kystzoneforvaltning i Middelhavet (konventionen om beskyttelse af Middelhavets havmiljø og kystområder).

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1, sammenholdt med artikel 300, stk. 2, første afsnit, første punktum,

under henvisning til forslag fra Kommissionen[1], og

ud fra følgende betragtninger:

(1) Konventionen om beskyttelse af Middelhavets havmiljø og kystområder blev indgået på Det Europæiske Fællesskabs vegne ved Rådets afgørelse 77/858/EØF og 1999/802/EF[2].

(2) Ifølge konventionens artikel 4, stk. 3, litra e), skal parterne fremme integreret kystzoneforvaltning og beskytte områder af økologisk eller landskabsmæssig interesse samt sikre en rationel udnyttelse af naturressourcerne.

(3) Europa-Parlamentets og Rådets henstilling af 30. maj 2002 om gennemførelse af integreret kystzoneforvaltning i Europa[3], særlig kapitel V, tilskynder til integreret kystzoneforvaltning på basis af eksisterende konventioner med nabolande, også ikke-medlemsstater i samme regionale farvande.

(4) Fællesskabet fremmer integreret forvaltning i en bredere sammenhæng med horisontale instrumenter, herunder på miljøbeskyttelsesområdet. Disse aktiviteter bidrager derfor til den integrerede kystzoneforvaltning.

(5) Integreret kystzoneforvaltning er en af komponenterne i EU's integrerede havpolitik, som vandt Det Europæiske Råds tilslutning på dettes møde den 14. december 2007.

(6) Kommissionen deltog på basis af Rådets afgørelse af 27. november 2006 på Fællesskabets vegne i samråd med repræsentanterne for medlemsstaterne i forhandlingerne i medfør af konventionen om en protokol om integreret kystzoneforvaltning i Middelhavet.

(7) Forhandlingerne udmundede i vedtagelse af teksten til protokollen på konferencen af befuldmægtigede den 20. januar 2008, og protokollen er åben for undertegnelse indtil den 20. januar 2009.

(8) Kystzonerne i Middelhavet er fortsat udsat for et stærkt pres på miljøet og præget af en forringelse af kystressourcerne. Protokollen danner ramme for en stimulering af en mere samordnet og integreret tilgang, som involverer offentlige og private aktører, herunder civilsamfundet og erhvervslivet. En sådan inklusiv tilgang er nødvendig for at løse disse problemer på en mere effektiv måde og sikre en mere bæredygtig udvikling af kystzonerne i Middelhavet.

(9) Protokollen indeholder en lang række bestemmelser, som vil skulle anvendes på forskellige forvaltningsniveauer under hensyn til subsidiaritets- og proportionalitetsprincippet. Det er hensigtsmæssigt, at Fællesskabet støtter integreret kystzoneforvaltning bl.a. på grund af den grænseoverskridende karakter af miljøproblemer, medens medlemsstaterne og deres relevante kompetente myndigheder skal have ansvaret for at udforme og gennemføre visse detaljerede foranstaltninger, som er omhandlet i protokollen, og som berører deres kystområde, f.eks. udstikning af zoner, hvor bebyggelse ikke er tilladt.

(10) Protokollen om integreret kystzoneforvaltning i Middelhavet bør indgås med forbehold af dens indgåelse -

TRUFFET FØLGENDE AFGØRELSE:

Eneste artikel

Formanden for Rådet bemyndiges til at udpege den (de) person(er), der er beføjet til på Det Europæiske Fællesskabs vegne at undertegne protokollen om integreret kystzoneforvaltning i Middelhavet til konventionen om beskyttelse af Middelhavets havmiljø og kystområder med forbehold af dens indgåelse.

Udfærdiget i Bruxelles,

På Rådets vegne

Formand

[1] EUT C […] af […], s. […].

[2] EFT L 240 af 19.9.1977, s. 1; EFT L 322 af 14.12.1999, s. 32.

[3] 2002/413/EF (EFT L 148 af 6.6.2002, s. 24).